次韻王得之遊福源觀
作者：王安中
朝代：宋

paragraphs: 維南國禋祀，崇丘五雲鮮。
路轉樓居出，林深步虚傳。
輜軿上真侣，鬟髻太古仙。
綠章下祕祝，寶此一掬泉。
至今爭晨門，奩香走填然。
帝子留繡蓋，宫嬙擲金錢。
吾宗初意行，跂馬税芝田。
醒心影娥池，了了壺中天。
呼兒話西遊，乃未得汝年。
先生筆扛鼎，小友語更妍。
斯文到真處，梔蠟漫賈鞭。
賡酬就俄頃，驚絕圖書淵。
覓句念宗武，愛奇容子遷。
遊山本庭户，可但巢其巔。
眼中摛文地，坐待步武連。
幽尋賦異日，端爲續膠弦。